คลังอัดงบขาดดุลพุ่ง4%จีดีพี
สมหมายแย้มเตรียมขาดดุลงบปี 2560 เพิ่มเป็น 4% ของจีดีพีหวังดึงเงินรัฐพยุงเศรษฐกิจ
10 ก.ค. 2558

สมหมายแย้มเตรียมขาดดุลงบปี 2560 เพิ่มเป็น 4% ของจีดีพีหวังดึงเงินรัฐพยุงเศรษฐกิจ
นายสมหมาย ภาษี รมว.คลัง เปิดเผยว่า รัฐบาลเตรียมพิจารณาเพิ่มการขาดดุลงบประมาณในปี 2560 ในสัดส่วนที่มากถึง 4% ของผลิตภัณฑ์มวลรวมประชาชาติ หรือจีดีพีเพื่อช่วยกระตุ้นเศรษฐกิจ ถือเป็นการขาดดุลเพิ่มจากงบประมาณปี 2559 ที่ตั้งเป้าขาดดุล 3.9 แสนล้านบาท หรือคิดเป็น 2.9% ของจีดีพี
สำหรับการเพิ่มยอดขาดดุลดังกล่าว เนื่องจากเห็นว่าการชะลอตัวของเศรษฐกิจโลกส่งผลกระทบมาถึงจีนและต่อมาถึงประเทศไทย ที่มีการส่งออกไปยังประเทศจีนถึง 12-13% ของยอดการส่งออกทั้งหมด 
ทั้งนี้ ภาครัฐจะต้องเร่งผลักดันงบประมาณเพื่อช่วยกระตุ้นเศรษฐกิจ แม้สัดส่วนงบประมาณจะคิดเป็น 22-23% ของจีดีพี แต่ที่เหลืออีก 70% เป็นการส่งออก แต่จากการที่มูลค่าการส่งออกติดลบ ดังนั้นในปีงบประมาณ 2558 ที่เหลืออยู่อีก 3 เดือนเศษ และปีงบประมาณ 2559 ที่กำลังจะเริ่มต้นในเดือน ต.ค. 2558 นี้ กระทรวงการคลังจะเร่งการเบิกจ่ายงบประมาณ โดยตั้งเป้าหมายเบิกจ่ายให้สูงกว่า 93% ของงบประมาณ ส่วนเรื่องการเบิกจ่ายงบประมาณที่ล่าช้า เชื่อว่านายกฯ น่าจะทราบว่ามาจากสาเหตุใด เพราะกระทรวงการคลังก็เตรียมวงเงินไว้รอสำหรับการเบิกจ่ายทั้งหมดแล้ว
“เมื่อเศรษฐกิจโลกซึมจีนยังต้านไม่อยู่ ปีนี้คาดว่าจีดีพีจีนจะหดจาก 7.2% ในปีก่อนลงมาเหลือ 6% ในปีนี้ การที่จีดีพีของจีนหายไป 1% ถือว่ามาก เพราะอาจคิดเป็นสัดส่วนได้เท่ากับ 35% ของจีดีพีไทย เมื่อเศรษฐกิจจีนหดตัว ความต้องการสินค้าก็ลดลงกระทบไทยแน่ เพราะเราส่งออกไปจีน 12-13% เรื่องนี้เรารู้อยู่แล้ว และรู้ว่าคนจะมีเงินในกระเป๋าน้อยลง อย่างจีดีพีที่คิดที่ราคาคงที่คาดว่าอยู่ที่ 3.5% แต่ถ้าคิดกันจริงๆ ที่ราคาตลาด เทียบจากราคาสินค้าเกษตรที่ปรับตัวลดลง จีดีพีที่ราคาตลาดอาจเหลือแค่ 1.5% ดังนั้นรัฐบาลจึงพยายามทำในหลายๆ เรื่องเพื่อช่วยพยุงเศรษฐกิจอย่างที่เห็นกันอยู่” นายสมหมาย กล่าว
นอกจากนี้ กระทรวงการคลังยังต้องเปิดช่องเรื่องการกู้เงินเพื่อนำมาลงทุนในโครงการต่างๆ เพื่อช่วยกระตุ้นเศรษฐกิจเพิ่ม เพราะทุนสำรองเงินตราระหว่างประเทศยังเข้มแข็ง ประกอบกับหนี้สาธารณะอยู่ที่ระดับ 43% ของจีดีพี ถือว่ายังสามารถก่อหนี้เพิ่มได้โดยที่ยังไม่น่าเป็นห่วงมาก